ส่วนที่ 1 การประกอบธุรกิจ

1. นโยบายและภาพรวมการประกอบธุรกิจ

บริษัท เอเพ็กซ์ ดีเวลลอปเม้นท์ จำกัด (มหาชน) (“บริษัท”) สำนักงานใหญ่ ตั้งอยู่เลขที่
10/53-56 ชั้น 2 อาคารเดอะเทรนดี้ ซอยสุขุมวิท 13 (แสงจันทร์) ถนนสุขุมวิท
แขวงคลองเตยเหนือ เขตวัฒนา กรุงเทพมหานคร จัดอยู่ในกลุ่มอุตสาหกรรม
อสังหาริมทรัพย์และก่อสร้าง หมวดธุรกิจพัฒนาอสังหาริมทรัพย์ ชื่อย่อหลักทรัพย์ APX
ซึ่งเปลี่ยนชื่อและธุรกิจเดิมจากบริษัท ซันเทคกรุ๊ป จำกัด (มหาชน) เมื่อวันที่ 9 สิงหาคม 2550
ปัจจุบันมีทุนจดทะเบียนและทุนจดทะเบียนชำระแล้ว 2,143,589,744 บาท มีนายพงษ์พันธ์
สัมภวคุปต์ เป็นประธานกรรมการบริษัทและประธานเจ้าหน้าที่บริหาร

ปัจจุบัน บริษัทฯ ได้ดำเนินงานในธุรกิจพัฒนาอสังหาริมทรัพย์
โครงการที่พัฒนาจะเป็นอาคารชุดพักอาศัยคอนโดมิเนียม บ้านพักตากอากาศและโรงแรม
เป็นโครงการรีสอร์ทริมทะเล ชื่อโครงการ ไวท์แซนด์บีช ริมชายหาดพัทยา บนเนื้อที่ดินประมาณ 30
ไร่ ตำบลนาจอมเทียน อำเภอสัตหีบ จังหวัดชลบุรี มูลค่าโครงการ 4,500 ล้านบาท ประกอบด้วย

1.  Mövenpick Hotel (อาคารด้านเหนือ) โรงแรมระดับ 5 ดาว สูง 34 ชั้น จำนวน 264
    ห้องพัก พร้อมสิ่งอำนวยความสะดวก

2.  Mövenpick Residences (อาคารด้านใต้) คอนโดมิเนียมสูง 37 ชั้น จำนวน 196 ห้องชุด
    พร้อมสิ่งอำนวยความสะดวก

3.  Mövenpick Pool Villas บ้านพร้อมที่ดิน 34 หลัง

แผนดำเนินงานของบริษัทฯ คือการพัฒนาและขายอาคารชุดโรงแรม (Mövenpick Hotel)
อาคารชุดพักอาศัย (Mövenpick Residences) บ้านพร้อมที่ดิน (Mövenpick Pool Villas)
ทั้งหมดเพื่อการรับรู้รายได้เป็นกำไร และดำเนินการขออนุญาตต่อตลาดหลักทรัพย์แห่งประเทศไทย
ภายในสิ้นเดือนมีนาคม 2558 เพื่อขอนำหุ้นของบริษัทฯ กลับเข้าซื้อขายในตลาดหลักทรัพย์ได้ต่อไป

ความคืบหน้าของการดำเนินงานในปี 2557 โดยสรุปคือ บริษัทฯ
ประสบความสำเร็จในการขายอาคารชุดโรงแรม (Mövenpick Hotel) ให้แก่ บริษัท สยาม แอ็ท
ชลบุรี จำกัด และรับรู้รายได้ในส่วนของกำไร และนับจากไตรมาศที่ 1 ของปี 2558 เป็นต้นไป
บริษัทฯ จะมีรายรับเพิ่มขึ้นเป็นจำนวนมากตลอดปี 2558 จากการโอนกรรมสิทธิ์ที่ดินและอาคาร
Pool Villas ให้แก่ผู้ซื้อ และรายรับจากการโอนกรรมสิทธิห้องชุดของ Mövenpick
Residences จำนวนมากให้แก่ผู้ซื้อในโครงการ

ในส่วนของการพัฒนาโครงการใหม่ บริษัทฯ ได้ลงทุนซื้อที่ดินบนเนินเขาริมทะเล ในบริเวณอ่าวปอ
จังหวัดภูเก็ต เนื้อที่ดิน 74 ไร่เศษ มีหน้ากว้างติดทะเล 600 เมตร เพื่อพัฒนาโครงการชื่อ The
Grand Bay ประกอบด้วยโรงแรม Sofitel So ระดับ 5 ดาว จำนวน 126 ห้องพัก Sofitel
Pool Villas จำนวน 100 ห้องชุด และโรงแรม The Grand Bay by MGallery ระดับ 4
ดาว จำนวน 130 ห้องพัก โดยมีมูลค่าโครงการรวมประมาณ 4,700 ล้านบาท
เพื่อการขายทำกำไรต่อไป มีกำหนดระยะเวลาก่อสร้างของโครงการประมาณไตรมาศ 4 ของปี
2558 ถึงกลางปี 2561 และจากความคืบหน้าของการดำเนินงาน
แสดงให้เห็นถึงฐานะการเงินและผลการดำเนินงานที่มั่นคงตามสภาพธุรกิจอย่างต่อเนื่องของบริษัทฯ

บริษัทฯ ได้ให้ความสำคัญกับการวิจัยและพัฒนาผลิตภัณฑ์และบริการอย่างจริงจังและต่อเนื่อง
ออกแบบและ กำหนดเนื้อที่ให้ตรงกับความต้องการของกลุ่มลูกค้าเป้าหมาย
รวมถึงการประเมินคุณภาพงานโครงการ
เพื่อให้งานก่อสร้างมีประสิทธิภาพได้มาตรฐานและสามารถประหยัดต้นทุนได้ดีที่สุด

บริษัทฯ มีนโยบายและปฏิบัติตามหลักการกำกับดูแลกิจการที่ดีในเรื่องต่าง ๆ
ทั้งในเรื่องสิทธิของผู้ถือหุ้น การปฏิบัติต่อผู้ถือหุ้นอย่างเท่าเทียมกัน
ดูแลให้เกิดความเป็นธรรมต่อผู้มีส่วนได้เสียทุกกลุ่มทั้งภายในและภายนอก
บริษัทมีการเปิดเผยข้อมูลสำคัญทุกอย่างที่เกี่ยวข้องกับบริษัททั้งข้อมูลทางการเงินและข้อมูลอื่น ๆ
ตามข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ อย่างถูกต้องครบถ้วน ทันเวลา
และโปร่งใส
รวมทั้งมีการกำหนดความรับผิดชอบของคณะกรรมการบริษัทอย่างชัดเจนเป็นไปเพื่อผลประโยชน์ของบริษัทและผู้ถือหุ้นโดยรวม
ตลอดจน
ได้ให้ความสำคัญต่อระบบการควบคุมภายในและการบริหารความเสี่ยงอย่างมีประสิทธิภาพพอเพียง

ปัจจัยความเสี่ยงที่อาจเกิดขึ้นในการดำเนินธุรกิจของบริษัท ได้แก่
ความเสี่ยงจากการขายโครงการไม่ได้ตามเป้าที่กำหนด
ทำให้กระแสเงินสดรับและการรับรู้รายได้ลดลง ความเสี่ยงเกี่ยวกับต้นทุนก่อสร้างโดยเฉพาะเหล็ก
คอนกรีต ที่มีราคาผันผวนรวมถึงค่าใช้จ่ายเกี่ยวกับการขายและบริหารที่สูงขึ้น
จำนวนโครงการที่อยู่อาศัยที่กำลังก่อสร้าง
และจะเริ่มเปิดตัวมีมากขึ้นทำให้อุปทานสินค้ามากขึ้นในขณะที่อุปสงค์ของลูกค้าน้อยลงจากกำลังซื้อที่ลดลง
และอีกส่วนหนึ่งชะลอการตัดสินใจซื้อ
การขาดแคลนทำเลที่เหมาะสมในการสร้างโครงการคอนโดมิเนียม
ปัญหาวิกฤตในภาคการเงินที่กระทบต่อภาคเศรษฐกิจจริง ซึ่งรวมทั้งธุรกิจพัฒนาอสังหาริมทรัพย์
ตลอดจน
มาตรการรัฐด้านสิ่งแวดล้อมและกฎหมายอาคารชุดฉบับใหม่ที่เพิ่มต้นทุนด้านการจัดการและเงินลงทุน

ผลการดำเนินงานของบริษัทในงวดปี 2557 มีรายได้รวมทั้งสิ้น 891.96 ล้านบาท
เป็นรายได้จากการดำเนินงาน853.80 ล้านบาท ประกอบด้วยรายได้จากการขายอสังหาริมทรัพย์
26.00 ล้านบาท และรายได้จากการขายที่ดินพร้อมอาคารคอนโดเทล 827.80 ล้านบาท
และรายได้อื่น 38.16 ล้านบาท เพิ่มขึ้นจากรายได้รวมปี 2556 ซึ่งมีรายได้รวมเพียง 6.18
ล้านบาท ซึ่งเป็นรายได้อื่นทั้งจำนวน

บริษัทฯ มีค่าใช้จ่ายในการขาย 27.42 ล้านบาท ค่าใช้จ่ายในการบริหาร 48.32 ล้านบาท
ต้นทุนทางการเงินอีก 54.65 ล้านบาท ทำให้บริษัทฯ มีผลกำไรสุทธิ 31.76 ล้านบาท
คิดเป็นผลกำไรสุทธิต่อหุ้น 0.01 บาท

ณ สิ้นปี 2557 บริษัทฯ มีสินทรัพย์ รวม 1,602.78 ล้านบาท ลดลง 249.07
ล้านบาทคิดเป็นการลดลงร้อยละ 13.45 เมื่อเทียบกับสินทรัพย์ปี 2556
เนื่องจากบริษัทได้จำหน่ายไปซึ่งอสังหาริมทรัพย์และที่ดินพร้อมอาคารคอนโดเทล ระหว่างปี 2557
บริษัทมีหนี้สิน 1,400.01 ล้านบาท ลดลง 280.68 ล้านบาท คิดเป็นการลดลงร้อยละ 16.70
เมื่อเทียบกับหนี้สินปี 2556 เกิดจากการจ่ายชำระเงินกู้ยืมระยะยาวจากสถาบันการเงินสุทธิจำนวน
269.57 ล้านบาท และมีส่วนของผู้ถือหุ้นจำนวน 202.77 ล้านบาท เพิ่มขึ้น 31.61 ล้านบาท
คิดเป็นการเพิ่มขึ้นร้อยละ 18.47 เมื่อเทียบกับส่วนของผู้ถือหุ้นปี 2556

2. ลักษณะการประกอบธุรกิจ

บริษัทฯ ประกอบธุรกิจพัฒนาอสังหาริมทรัพย์ เพื่อขายเป็นอาคารชุดพักอาศัย คอนโดมิเนียม
บ้านพักตากอากาศ และโรงแรม โดยมีโครงการอยู่ริมชายทะเลพัทยา ตำบลนาจอมเทียน
อำเภอสัตหีบ จังหวัดชลบุรี ซึ่งปัจจุบัน บริษัทฯ ประสบความสำเร็จในการขายอาคารชุดโรงแรม
(Mövenpick Hotel) ให้แก่ บริษัท สยาม แอ็ท ชลบุรี จำกัด และรับรู้รายได้ในส่วนของกำไร
และนับจากไตรมาศที่ 1 ของปี 2558 เป็นต้นไป บริษัทฯ จะมีรายรับเพิ่มขึ้นเป็นจำนวนมากตลอดปี
2558 จากการโอนกรรมสิทธิ์ที่ดินและอาคาร Pool Villas ให้แก่ผู้ซื้อ
และรายรับจากการโอนกรรมสิทธิห้องชุดของ Mövenpick Residences
จำนวนมากให้แก่ผู้ซื้อในโครงการ และจะมีโครงการใหม่อีกแห่งหนี่งที่ภูเก็ตต่อไป

บริษัทฯ จะเลือกการลงทุนในโครงการที่สามารถสร้างผลตอบแทนทั้งระยะสั้นและระยะยาว
และเน้นการลงทุนในย่านธุรกิจและสถานที่พักผ่อน แหล่งท่องเที่ยว การเดินทางสะดวกสบาย เช่น
ที่ดินริมชายหาดพัทยา และที่ดินบนเนินเขาริมทะเล ในบริเวณอ่าวปอ ภูเก็ต
โดยกลุ่มลูกค้าจะเน้นกลุ่มลูกค้าทั้งในประเทศและต่างประเทศที่มีรายได้ระดับปานกลาง – สูง

3. ปัจจัยความเสี่ยงและการบริหารจัดการความเสี่ยง

ปัจจัยความเสี่ยง

ปัจจัยความเสี่ยงที่อาจเกิดขึ้นต่อการดำเนินธุรกิจของบริษัท ได้แก่

- ความเสี่ยงเกี่ยวกับต้นทุนก่อสร้าง ราคาวัสดุอุปกรณ์การก่อสร้างที่มีการผันผวน
โดยเฉพาะราคาเหล็กเส้นและปูนซีเมนต์

- ความเสี่ยงเกี่ยวกับต้นทุนการขาย ค่าโฆษณา และการบริหารการขายที่สูงขึ้น
จากการแข่งขันทางการตลาด อันเนื่องมาจาก จำนวนโครงการที่อยู่อาศัยที่กำลังก่อสร้าง
และจะเริ่มเปิดตัวมีมากขึ้น ทำให้อุปทานสินค้ามากขึ้น ในขณะที่อุปสงค์ของลูกค้าน้อยลง
จากกำลังซื้อที่ลดลงและอีกส่วนหนึ่งชะลอการตัดสินใจซื้อ

- ความเสี่ยงในความต้องการของผู้บริโภค
ธุรกิจอสังหาริมทรัพย์ประสบปัญหาจากวิกฤตการเมืองภายในประเทศ และภาวะเศรษฐกิจโลกที่ตกต่ำ
ทำให้กำลังซื้อรวมถึงความเชื่อมั่นของผู้บริโภคทั้งในประเทศและต่างประเทศ อยู่ในระดับต่ำ
กลุ่มลูกค้าเป้าหมายที่จะซื้อคอนโดมิเนียมหรูพักตากอากาศในทุกทำเลทั้ง พัทยา หัวหิน ภูเก็ต และ
เกาะสมุย ลดลงอย่างมาก
โดยชะลอการตัดสินใจซื้อเพื่อรอดูการคลี่คลายของสถานการณ์ทางการเมืองและเศรษฐกิจว่าจะดีขึ้นหรือไม่

- ความเสี่ยงทางด้านเศรษฐกิจ จากการกู้เงินและอัตราดอกเบี้ย
โดยอัตราดอกเบี้ยที่มีแนวโน้มปรับตัวสูงขึ้นส่งผลให้กำลังซื้อลดลง
โดยเฉพาะในกลุ่มผู้บริโภคที่ไม่มีความพร้อมทางการเงิน ที่ต้องพึ่งเงินกู้จากสถาบันการเงิน
ประกอบกับนโยบายปล่อยสินเชื่อในธุรกิจพัฒนาอสังหาริมทรัพย์ที่ระมัดระวังมากขึ้นของสถาบันการเงิน
และในส่วนของเจ้าของโครงการอัตราดอกเบี้ยที่สูงขึ้น อาจส่งผลให้ต้นทุนการก่อสร้างเพิ่มขึ้น

- ความเสี่ยงจากสถานการณ์ทางการเมืองภายในประเทศ ซึ่งไม่มั่งคง
มีการเปลี่ยนแปลงผู้บริหารประเทศ มีการเปลี่ยนแปลงแนวทางนโยบายการบริหาร
มีการประท้วงกันหลายฝ่าย มีการแบ่งพรรคแบ่งพวกกันตามแนวความคิดที่ขัดแย้งกัน
ทำให้นักลงทุนไม่เชื่อมั่นที่จะเข้ามาลงทุนในประเทศไทย

การจัดการความเสี่ยงของบริษัท

  1. ปรับขนาดโครงการและขนาดห้องให้เหมาะสมกับภาวะตลาดและความต้องการของลูกค้า
  เพื่อเพิ่มสัดส่วนยอดขายให้มากขึ้น

  2. ปรับเปลี่ยนรูปแบบของโครงการโดยการเพิ่มทางเลือกให้ลูกค้าจากการซื้อเพื่ออยู่อาศัย
  เป็นการซื้อ เพื่อการลงทุนและได้รับผลตอบแทนในอนาคต

  3. ทำข้อตกลงจัดหาวัสดุก่อสร้างล่วงหน้า
  เพื่อไม่ให้ขาดแคลนและลดความเสี่ยงด้านราคาปรับตัวสูงขึ้น

  4. สร้างสัมพันธภาพที่ดีกับลูกค้าและซัพพลายเออร์โดยใกล้ชิด

  5.
  ควบคุมระยะเวลาก่อสร้างโครงการให้เป็นไปตามแผนงานที่วางไว้เพื่อส่งมอบให้ลูกค้าตามกำหนด

  6. ควบคุมการรับจ่ายเพื่อรักษาสภาพคล่องของกิจการให้เพียงพอ

  7. ควบคุมต้นทุนและค่าใช้จ่ายให้เป็นไปตามเป้าหมายที่ประมาณการไว้

4. ทรัพย์สินที่ใช้ในการประกอบธุรกิจ

ปัจจุบันบริษัท มีสินทรัพย์ถาวรหลัก ของบริษัทที่ใช้ในการประกอบธุรกิจ ได้แก่ ที่ดิน
เนื้อที่รวมประมาณ 29 ไร่ 2 งาน 70 ตารางวา ของโฉนดเลขที่ 59526, 44240, 44238,
59522, 63844, 59527, 59523, 63843, 44239, 59524 (จัดสรร), 62176 (จัดสรร),
62177 และ 62178 ตั้งอยู่ที่ ถนนสุขุมวิท กิโลเมตรที่ 156.5 ตำบลนาจอมเทียน อำเภอสัตหีบ
จังหวัดชลบุรี มูลค่าโครงการ 4,500 ล้านบาท เพื่อพัฒนาโครงการเป็นโรงแรมระดับ 5 ดาว
บริหารโรงแรมโดยเชน จากประเทศสวิสเซอร์แลนด์ ประกอบด้วยจำนวน 264 ห้องพัก
พร้อมสิ่งอำนวยความสะดวก ชื่อ MÖvenpick Hotel (North Tower) 1 อาคาร
ซึ่งได้ขายอาคารชุดโรงแรม (Mövenpick Hotel) ให้แก่ บริษัท สยาม แอ็ท ชลบุรี จำกัด แล้ว
ในไตรมาศที่ 2 ของปี 2557, เป็นคอนโดมิเนียมพักอาศัย จำนวน 196 ห้องชุด
ที่ให้วิวทะเลแบบพาโนรามา พร้อมด้วย ระเบียงส่วนตัวขนาดใหญ่ กับห้องชุดขนาด 1-3 ห้องนอน
ชื่อ MÖvenpick Residences (South Tower) 1 อาคาร และเป็นบ้านพักตากอากาศพร้อมที่ดิน
เป็นบ้านแบบชั้นเดียว และแบบชั้นครึ่ง มี 3 ห้องนอน อยู่บนแปลงที่ดินจัดสรรขนาด 130 ตารางวา
ออกแบบสถาปัตยกรรม เพื่อความเป็นส่วนตัวที่โดดเด่น รวมถึงสวนและสระว่ายน้ำ
ตั้งอยู่บริเวณส่วนกลางระหว่างห้องอาหาร ห้องนั่งเล่น และส่วนของห้องนอน ซึ่งมีจำนวนเพียง 34
วิลล่า พร้อมทางเดินส่วนตัวสู่ชายหาด ชื่อ MÖvenpick Pool Villas รวมทั้งโครงการภายใต้ชื่อ
โครงการ MÖvenpick White Sand Beach Pattaya

5. ข้อพิพาททางกฎหมาย

- ไม่มี –

6. ข้อมูลทั่วไปและข้อมูลสำคัญอื่น

แผนการดำเนินงานในปี 2558 และการนำหุ้นของบริษัทฯ
กลับเข้าซื้อขายในตลาดหลักทรัพย์แห่งประเทศไทย

เนื่องจากนับแต่วันที่ 1 มกราคม 2554 เป็นต้นมา
กระทรวงการคลังได้มีการเปลี่ยนแปลงกฏเกณฑ์เกี่ยวกับการรับรู้รายได้ของโครงการอาคารชุด
(Condominium) ใหม่
โดยยกเลิกกฏเกณฑ์เดิมที่ได้เคยอนุญาตให้โครงการอาคารชุดสามารถรับรู้รายได้และผลกำไรจากยอดขายทางบัญชีในระหว่างการก่อสร้าง
เปลี่ยนเป็นกฏเกณฑ์ใหม่
ที่ให้รับรู้รายได้เมื่อโครงการก่อสร้างแล้วเสร็จและโอนกรรมสิทธิ์ห้องชุดให้กับผู้ซื้อแล้วเท่านั้น

ด้วยเหตุนี้ ตลอดระยะเวลาที่ผ่านมานับแต่เริ่มโครงการ White Sand Beach
บริษัทฯไม่สามารถรับรู้รายได้แม้จะดำเนินการก่อสร้างไปแล้วกว่า 80%
และมียอดขายห้องชุดในโครงการแล้วประมาณ 75% แต่ไม่สามารถรับรู้ผลกำไรทางบัญชีได้
จึงทำให้บัญชีงบดุลของบริษัทฯ มียอดขาดทุนมาโดยตลอด และมูลค่าต่อหุ้นของบริษัทฯ
มีค่าน้อยลงตามลำดับจนถึงปัจจุบัน

ดังนั้น เมื่อโครงการของบริษัทฯ ได้ก่อสร้างแล้วเสร็จตามหมายกำหนดการ
และคาดว่าจะมีการโอนกรรมสิทธิ์ห้องชุดให้ลูกค้าได้ในไตรมาสที่ 1 ปี 2558 บริษัทฯ
คาดว่าจะสามารถรับรู้รายได้และผลกำไรตามมาตรฐานบัญชีใหม่ข้างต้นโดยประมาณ ดังนี้

+------------------------+-------+-------------------------+----------+
| ชื่อโครงการ              | จำนวน | ประมาณกำหนดแล้วเสร็จ      | มูลค      |
|                        |       |                         | ่าโครงการ |
|                        |       | และโอนกรรมสิทธิ์           |          |
+------------------------+-------+-------------------------+----------+
| Mövenpick Residences   | 196   | ประมาณไตรมาส 1 ปี 2558   | 1,826.5  |
| (South Tower)          | ห้องชุด |                         | ล้านบาท   |
+------------------------+-------+-------------------------+----------+
| Mövenpick Pool Villas  | 34    | ประมาณไตรมาส 1 ปี 2558   | 558.89   |
|                        | แปลง  |                         | ล้านบาท   |
+------------------------+-------+-------------------------+----------+
| Mövenpick Hotel (North | 264   | ไตรมาศที่ 2 ปี 2557        | 1,750    |
| Tower)                 | ห้องพัก | ได้ขายอาคารโรงแรม        | ล้านบาท   |
|                        |       |                         |          |
|                        |       | ให้แก่ บริษัท สยาม แอ็ท ชลบุรี |          |
|                        |       | จำกัด                    |          |
+------------------------+-------+-------------------------+----------+

โดยสรุปแล้ว คาดว่า ตั้งแต่ไตรมาสที่ 1 ปี 2558 บริษัทฯ
จะมีผลกำไรจากการดำเนินงานปกติเกินกว่าหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ที่กำหนดให้ต้องมีกำไรสุทธิรวมสี่ไตรมาสไม่ต่ำกว่า
30 ล้านบาท บริษัทฯ จะมีรายรับเพิ่มขึ้นเป็นจำนวนมากตลอดปี 2558
จากการโอนกรรมสิทธิ์ที่ดินและอาคาร Pool Villas ให้แก่ผู้ซื้อ
และรายรับจากการโอนกรรมสิทธิห้องชุดของ Mövenpick Residences
จำนวนมากให้แก่ผู้ซื้อในโครงการ และบริษัทฯ
จะสามารถยื่นคำขออนุญาตต่อตลาดหลักทรัพย์แห่งประเทศไทย ภายในสิ้นเดือนมีนาคม 2558
เพื่อขอนำหุ้นของบริษัทฯ กลับเข้าซื้อขายในตลาดหลักทรัพย์ฯได้ต่อไป

ในส่วนของการพัฒนาโครงการใหม่ บริษัทฯ ได้ลงทุนซื้อที่ดินบนเนินเขาริมทะเล ในบริเวณอ่าวปอ
จังหวัดภูเก็ต เนื้อที่ดิน 74 ไร่เศษ มีหน้ากว้างติดทะเล 600 เมตร เพื่อพัฒนาโครงการชื่อ The
Grand Bay ประกอบด้วยโรงแรม Sofitel So ระดับ 5 ดาว จำนวน 126 ห้องพัก Sofitel
Pool Villas จำนวน 100 ห้องชุด และโรงแรม The Grand Bay by MGallery ระดับ 4
ดาว จำนวน 130 ห้องพัก โดยมีมูลค่าโครงการรวมประมาณ 4,700 ล้านบาท
เพื่อการขายทำกำไรต่อไป มีกำหนดระยะเวลาก่อสร้างของโครงการประมาณไตรมาศ 4 ของปี
2558 ถึงกลางปี 2561 และจากความคืบหน้าของการดำเนินงาน
แสดงให้เห็นถึงฐานะการเงินและผลการดำเนินงานที่มั่นคงตามสภาพธุรกิจอย่างต่อเนื่องของบริษัทฯ